HDZ-ovci o svojoj stranci ubuduće neće smjeti iznositi informacije čak ni na sudu ukoliko za to ne dobiju pismeno odobrenje stranačkih tijela. Tako barem proizlazi iz Izjave o povjerljivosti (GDPR) - kako glasi naziv dokumenta koji je ovih dana iz središnjice HDZ-a odaslan na potpis članovima stranke.

Dokument koji je poslan nije potpisan, a u njemu se od članova traži da potpišu da će se “prema svakoj informaciji primljenoj tijekom obavljanja stranačkih aktivnosti i dužnosti odnositi kao povjerljivoj i takve informacije neće otkrivati neovlaštenim osobama, osim u skladu s ovom izjavom, Statutom HDZ-a ili u skladu s relevantnim zakonskim propisima”.

Na snazi do opoziva

Posebno zanimljiv i skandalozan je dio u kojem stoji: “Ako se zbog stranačkih obaveza od mene zatraži suradnja s trećim stranama ili budem zakonski obvezan odlukom suda nadležnog za spor, ili nekog drugog nadležnog sudskog, Vladinog ili regulatornog tijela otkriti neku povjerljivu informaciju, bez odgode ću o tome pisanim putem izvijestiti stranačka tijela te je neću dijeliti bez njihove prethodne pismene dozvole”.

Drugim riječima, to bi značilo da HDZ-ovci ni na sudu ne smiju govoriti bez pismene dozvole stranačkih tijela o bilo čemu vezanom uz HDZ.

U stranačkom formularu nadalje stoji: “Kao prema posebno povjerljivoj, odnosit ću se prema svakoj informaciji primljenoj pismeno ili usmeno, bila ona tehnička, poslovna, pravna, organizacijska, osobna ili svaka druga koja može biti štetna po HDZ u slučaju otkrivanja neovlaštenim osobama, bez obzira na to je li informacija klasificirana kao povjerljiva ili ne. Povjerljive informacije dijelit ću jedino s ovlaštenim osobama unutar stranke u svrhu izvršavanja stranačkih aktivnosti i dužnosti te ću s njima postupati u skladu s odredbama Politike privatnosti HDZ-a i Statuta HDZ-a”.

Navodi se kako će članovi “u slučaju kršenja bilo koje obveze iz ove izjave, bez odgode o tome izvijestiti stranačka tijela”.

- Obveze povjerljivosti iz ove Izjave o povjerljivosti ostaju na snazi do njenog opoziva- stoji u dokumentu u kojem se na kraju navodi kako članovi potpisivanjem ovog dokumenta daju dopuštenje za ažuriranje i obradu osobnih podataka navedenih u njemu radi ostvarivanja članskih prava i izvršavanja stranačkih obaveza. A u dokumentu se traže njihovo ime i prezime, datum rođenja, OIB, adresa, broj mobitela i telefona te e-mail adresa. Također, moraju zaokružiti i radni status - jesu li zaposleni, nezaposleni, studenti, učenici ili umirovljenici te se traži iznos njihovih plaća i mirovina, odnosno jesu li im primanja viša ili niža od 3500 kuna ili su, pak, bez novčane naknade.

Manipulacije

Dio HDZ-ovaca bio je šokiran ovim dokumentom.

- GDPR se odnosi na zaštitu osobnih podataka fizičkih osoba, a ovdje se od nas traži puno više. Mislim da se ovdje radi o manipulaciji i da se pod krinkom GDPR-a od nas traži da se obvežemo na šutnju o onom što se zbiva u stranci. Neki su kolege zbunjeni, a neki samo potpišu jer vide u naslovu GDPR, a ne gledaju detalje - govori jedan član stranke. Dodaje i da je krajnje neobično što dokument nije potpisan jer su prije svi dokumenti koje su dobivali iz središnjice bili potpisani.

Problematični dijelovi

Stručnjaci s kojima smo razgovarali o toj izjavi upozorili su na nekoliko problematičnih dijelova.

- U izjavi su kombinirane dvije stvari - jedna se odnosi na mogućnost obrađivanja osobnih podataka, što nije sporno, a druga se odnosi na zaštitu povjerljivih podataka, ali je pojam povjerljivosti prilično ekstenzivno postavljen i nisu navedene posljedice povrede obveza preuzetih ovom izjavom - rekao je jedan od naših sugovornika upućen u pravnu problematiku. Ističe i kako je posebno sporan dio koji se odnosi na sud, te dio u kojem piše “bez obzira na to je li informacija klasificirana kao povjerljiva ili ne”.

- Stranka nije tijelo koje može klasificirati informacije - upozorio je naš sugovornik. Iz vrha stranke u ponedjeljak navečer su poručili da će komentirati Izjavu o povjerljivosti, ali do zaključenja broja nismo dobili odgovor, a Robert Kopal, šef HDZ-ova odjela za analitiku i članstvo i posebni savjetnik premijera Plenkovića za nacionalnu sigurnost, jučer je imao isključen mobitel. U HDZ-u se, naime, priča da upravo on stoji iza tog dokumenta.

Neke odredbe HDZ-ove izjave o povjerljivosti su suprotne zakonu, možda i protuustavne Neke od odredbi “Izjave o povjerljivosti (GDPR)” koja je dana na potpis članovima HDZ-a mogle bi se tumačiti kao nezakonite, dok su neki od naših sugovornika čak išli toliko daleko da su ustvrdili kako su one suprotne načelu vladavine prava odnosno pravnom poretku i Ustavu RH. Prije svega radi se o dvije kategorije koje se u najmanju ruku kose s odredbama Zakona o kaznenome postupku (ZKP). Naime, dio Odredbe koji govori da bi se osoba koja je odlukom nekoga sudskoga tijela obvezana otkriti neku informaciju neće dijeliti istu bez odobrenja stranačkih tijela, u izravnoj je suprotnosti s obvezama svjedoka u ZKP-u. Odredbe zakona, naime, govore da je “svaka osoba koja se kao svjedok poziva dužna odazvati se pozivu, a ako ovim zakonom nije dukčije propisano, obvezna je i svjedočiti. (članak 283 zkp). Daklo, svjedok je dužan govoriti istinu i ne smije ništa prešutjeti, a iskaz može jedino uskratiti pod strogim uvjetima propisanima zakonom - blisko srodstvo, velika javna stramota, izlaganje sebe kaznenome progonu. Naravno u ZKP-u se ne navodi da se iskaz može uskratiti ako to zatraže stranačka tijela. Druga, pak, jako problematična stvar odnosi se na obrnutu situaciju u kojemu se od članova stranke traže da o takvim stvarima (svjedočenjima) odmah izvijeste stranačka tijela. Takvi pak navodi u direktnom su sukobu s odredbama o tajnosti postupka kod tajnih postupaka npr. kod izvida. Naime, tada se svakoga svjedoka ili okrivljenika obavještava da je odavanje sadržaja iskaza kazneno djelo, pa bi obavještavanje stranačkih tijela o npr. sadržaju iskaza bilo činjenje kaznenoga djela. (Marin Dešković)